Miturut ana ing cathetan Purana lan Mahabharata, wangsa iki didhunaké déning Candra, déwa rembulan.[2] Candra palakrama karo Tara banjur duwé anak kang dijenengi Budha, déwa planèt Merkurius.[2] Budha palakrama karo Ila, putri Manu.[2] Budha lan Ila duwé anak kang dijenengi Pururawa.[2] Pururawa iki kang misuwur dadi raja pisanan saka Wangsa Candra, déné bapak lan kakiné ya iku déwa, dudu raja.[2] Ibu saka Pururawa, Ila, ya iku putri Waiwaswata Manu. Dhèwèké seduluran karo Ikswaku, leluhur Wangsa Surya.[2] Ila lan Ikswaku padha keturunan saka Surya, kang ndadèkaké antarané Wangsa Candra lan Surya duwé gegandhèngan kulawarga.[2] Wangsa Yadu (wangsa Yadawa) ya iku cabangan saka Wangsa Candra, merga Sang Yadu kang ngedegaké Wangsa Yadu iku keturunan Yayati, raja Wangsa Candra.[2] Dadi, antarané Wangsa Yadu lan Candra uga duwé gegandhèngan kulawarga.[2] Wangsa Yadu nyabang menèh dadi Wangsa Wresni (Warsneya), Wangsa Andhaka, lan Wangsa Bhoja.[2] Kabèh wangsa iki duwé leluhur kang padha karo Wangsa Candra.[2]